Turkmaniston prezidenti teatrlarda “xalqning baxtli hayoti” to‘g‘risidagi spektakllar yo‘qligi sabab madaniyat vaziriga hayfsan berdi

Turkmaniston prezidenti Gurbanguli Berdimuhamedov mamlakat madaniyat vaziri Atageldi Shamiradovga so‘nggi ogohlantirish bilan hayfsan berdi va kamchiliklarni iloji boricha tezroq tuzatishni talab qildi, deb xabar berdi “Interfaks”, “Neytralniy Turkmenistan” nashriga tayanib.

“Xalqning bugungi yutuqlari va baxtli hayotini madh etuvchi yangi spektakllar madaniyat markazlari va teatrlarida namoyish etilmayapti, bu haqidagi qisqa sahna asarlari kam. Bu esa teatr yo‘nalishi darajasining pastligi va yaratilgan asarlarning badiiyligi yetarlicha emasligini bildiradi”, – deydi Berdimuhamedov 7-avgust kuni bo‘lib o‘tgan madaniyat va ommaviy axborot vositalari ishlariga bag‘ishlangan yig‘ilishda.
Berdimuhamedov 2021-yilda nishonlanadigan Turkmaniston mustaqilligining 30 yilligini “munosib tarzda yoritish” bo‘yicha topshiriq berdi.
Prezident Turkmaniston televideniye, radioeshittirish va kinematografiya davlat qo‘mitasi raisi hamda televideniye va radiokanallar rahbarlariga murojaat qilib, Turkmaniston mustaqilligining 30 yilligiga bag‘ishlangan dasturlarni muntazam ravishda namoyish etishni buyurdi.
Bundan tashqari, Berdimuhamedov mustaqillikning 30 yilligiga bag‘ishlangan barcha ommaviy tadbirlarni, tantanalarni va teatrlashtirilgan tomoshalarni “ushbu sohadagi zamonaviy yutuqlardan foydalangan holda” o‘tkazishni buyurdi. U ustuvor vazifalar qatorida ushbu tadbirlarda “milliy urf-odatlar va an’analarning o‘ziga xos xususiyatlari, xalqning madaniy va ma’naviy qadriyatlari” aks ettirilishi kerakligini aytdi.
Bundan avval Turkmaniston prezidenti ikkinchi sun’iy yo‘ldoshni uchirishni va yuk samolyotlarini sotib olishni buyurgani, sanoat sektori ishini tanqid qilib, Turkmanximiya rahbariga qattiq tanbeh bergani hamda olimlarga kartoshka hosildorligini oshirishni buyurgani haqida xabar berilgandi.